༈ ཐམས་ཅད་མཁྱེན་པ་དཀར་བརྒྱུད་ཕྲིན་ལས་ཤིང་རྟའི་ཞབས་ལ་གསོལ་འདེབས་བསྟོད་བསྔགས་ཕུན་ཚོགས་ལྷ་ཡི་རོལ་མོ། རབ་དཀར་རྒྱལ་བའི་ཡེ་ཤེས་ཆུ་འཛིན་ཕྲེང་། །རྣམ་པར་གཡོ་བའི་རྒྱུད་ལས་འཕོས་པ་ཡི། །ཕྲིན་ལས་བྱེད་པོ་ཁྱོད་བྱིན་ཆར་རྒྱུན་གྱིས། །འགྲོ་ཁམས་ཞིང་ས་དག་པར་གཤེར་བའི་མཐར། །སྐུ་བཞིའི་འབྲས་བཟང་ཅིར་ཡང་རྫོགས་མཛད་པས། །སྔོན་བྱོན་ཤིང་རྟ་མཆོག་དང་མི་གཉིས་ཤིང་། །དཔལ་ཆེན་ཧེ་རུ་ཀ་དཔལ་གཟུགས་བསྒྱུར་བ། །ཀུན་མཁྱེན་འབྲུག་པའི་ཞབས་ལ་གསོལ་བ་འདེབས། །ཚེ་རབས་ཕྲེང་བར་ཁྱོད་ཀྱིས་རྗེས་བཟུང་ནས། །རྣམ་གསུམ་འཁོར་ལོའི་ངང་ཚུལ་ལེགས་སྦྱངས་ཞིང་། །བདག་ཏུ་ལྟ་བའི་དྲི་མ་ཀུན་དང་བྲལ། །དོན་བརྒྱུད་བསྟན་པ་སྤེལ་བའི་མཐུ་ལྡན་ཤོག ། ཅེས་ཐམས་ཅད་མཁྱེན་པ་ཆེན་པོའི་ཞབས་པད་ལ་གསོལ་འདེབས་སྨོན་པ་རྗེས་འབྲེལ་ཅན་འདི་ཡང་སྒྲུབ་བརྒྱུད་ཉི་མས་སོ།།